
SPREMEMBE IN DOPOLNITVE OBČINSKEGA PROSTORSKEGA NAČRTA OBČINE HRASTNIK (OPN HRASTNIK)
- Obrazložitev k javnemu pozivu

Občina Hrastnik bo v letu 2022 pristopila k pripravi sprememb in dopolnitev v letu 2016 sprejetega Občinskega prostorskega načrta Občine Hrastnik  (v nadaljevanju OPN Hrastnik,  Uradni vestnik Zasavja, št. 2/16).  

Skladno z 11. členom Zakona o urejanju prostora  (ZUreP-2, Uradni list RS, št. 61/17) morajo pristojni organi v zadevah urejanja prostora omogočati sodelovanje javnosti pri odločanju in sprejemanju prostorskih aktov tako, da je javnosti omogočeno zgodnje in učinkoviti sodelovanje. Na podlagi navedenega občina pred začetkom postopka priprave poziva zainteresirano javnost (vse občanke, občane in druge lastnike nepremičnin na območju občine, fizične in pravne osebe ter drugo zainteresirano javnost), da podajo pobude oziroma predloge za spremembe in dopolnitve OPN Hrastnik.

Občina bo pobude in predloge zbirala oz. sprejemala do vključno 15. februarja 2022. 

OPN Hrastnik je temeljna pravna podlaga za izvajanje prostorske politike občine povezane z zagotavljanjem in izboljšanjem pogojev bivanja, gospodarskega razvoja, varovanjem okolja, varstvom narave, ohranjanjem kulturne dediščine, razvojem gospodarske javne infrastrukture ter uresničevanjem skupnih socialnih, zdravstvenih, vzgojnih, izobraževalnih, kulturnih in športnorekreacijskih potreb občanov. Je osnovni in najpomembnejši prostorski akt občine in na izvedbeni ravni določa namensko rabo prostora (stavbna, kmetijska, vodna in druga zemljišča) ter merila in pogoje za posege v prostor za dele občine, kjer ni sprejetih podrobnih načrtov (pogoje za oblikovanje stavb, dopustne velikosti stavb, potrebne odmike od sosednjih parcel, pogoje za parcelacijo, priključevanje objektov na gospodarsko javno infrastrukturo, pogoje za upoštevanje varstvenih režimov, ipd.).
S tem obvestilom želi občina svoje občane in ostale lastnike zemljišč pozvati oz. spodbuditi k temu, da razmislite o potrebnih investicijah na stavbah oz. zemljiščih v naslednjih letih in preverite obstoječa stavbna zemljišča na katerih ne nameravate graditi. 
Pobude in predlogi se lahko nanašajo na: 
- spremembo namenske rabe zemljišča iz nestavbnega  (npr. kmetijsko ali gozdno) v stavbno za namen gradnje objekta, 
- spremembo namenske rabe zemljišča iz stavbnega v nestavbno (renaturacija – vrnitev v kmetijsko zemljišče), 
- druge spremembe namenske rabe (sprememba podrobnejše namenske rabe, sprememba med nestavbnimi zemljišči, preoblikovanje meje območja stavbnega zemljišča,…),
- spremembo tekstualnega dela OPN (prostorski izvedbeni pogoji, drugo).

Posamezna pobuda se lahko nanaša le na en problem, ki se nanaša na:
· eno ali več parcel ki se držijo skupaj in so na eni lokaciji
· en ali več členov odloka, ki pa se morajo nanašati na isti tematski sklop.
V kolikor želite oddati pobudo za več različnih območij oz. tematskih sklopov, je potrebni oddati več pobud.

Postopek
Postopek sprememb in dopolnitev poteka po postopku predpisanem z ZureP-2. Le ta določa cilje, načela in pravila urejanja prostora, udeležence, ki delujejo na tem področju, vrste prostorskih aktov, njihovo vsebino in medsebojna razmerja, postopke za njihovo pripravo in sprejetje. Med drugim določa, da morajo pristojni organi obveščati javnost o postopkih priprave in spremembe prostorskih aktov tako, da je omogočena njihova pravočasna in ustrezna vsebinska obravnava ter, da ima vsakdo pravico dajati pobude in predloge na prostorske akte, do katerih se mora organ v postopku njihove priprave opredeliti in o tem obvestiti javnost. Postopek priprave prostorskih aktov je potrebno voditi ekonomično, s čim manjšimi stroški in brez podvajanja faz, dokumentacije ali odločitev. Upoštevanje pobud in predlogov se zagotavlja skladno s pravili tega zakona o vključevanju javnosti v postopke priprave prostorskih in drugih aktov. Če so podane zunaj ustrezne faze postopka, jih je mogoče upoštevati, le če lahko pripravljavec akta zagotovi nemoten potek njegove priprave brez ponavljanja predpisanih faz ali izvedbe dodatnih postopkov, ob enakopravni obravnavi udeležencev pri urejanju prostora in spoštovanju vsebinskih in postopkovnih pravil tega zakona.
Občina je na področju urejanja prostora pristojna za pripravo prostorskih aktov na občinski ravni. 
Postopek sprememb in dopolnitev je predpisan v 123.  ter 108. do 115. člen ZureP-2 in se zaključi s sprejetjem odloka na Občinskem svetu, ki ga občina objavi v uradnem glasilu. Postopek ne teče vsako leto in je precej dolgotrajen (poteka več let). 
Kadar so izražene zasebne potrebe  glede prostorskega razvoja, ki predstavljajo pobudo za spremembo namenske rabe prostora v OPN, morajo te biti ustrezno utemeljene. Pomembno je, da so pobude oddane pravočasno, saj jih v kasnejših fazah postopka priprave prostorskega akta ni več mogoče vključevati. Vse pravočasno zbrane pobude se bodo preučile v predhodni fazi postopka, pri pripravi in oblikovanju izhodišč za spremembe in dopolnitve OPN Hrastnik. Občina jih pri pripravi osnutka občinskega prostorskega načrta upošteva le, če izpolnjujejo pogoje glede skladnosti s temeljnimi pravili urejanja prostora,  cilji in usmeritvami prostorskega razvoja občine in pravnimi režimi v prostoru (upoštevanje varstvenih in varovalnih omejitev v prostoru) ter ustreznosti z vidika urbanističnih meril, koncepta načrtovanja poselitve občine in možnosti opremljanja zemljišča za gradnjo s komunalno opremo in drugo gospodarsko javno infrastrukturo.

Načini oddaje pobude
- po pošti na naslov: Občina Hrastnik, Pot Vitka Pavliča 5, 1430 Hrastnik
- po elektronski pošti na naslov: obcina.hrastnik@hrastnik.si
- v poštni nabiralnik, ki je nameščen levo od vhoda v stavbo Občine Hrastnik

Obrazec, Priloge
Pobuda mora biti oddana na OBRAZCU Pobuda za spremembe in dopolnitve Občinskega prostorskega načrta Občine Hrastnik, ki je dosegljiv na spletni strani Občine Hrastnik https://www.hrastnik.si/zivljenje-v-hrastniku/okolje-in-prostor/opn/ in https://www.hrastnik.si/e-obcina/vloge-in-obrazci/
ali na vložišču občine. 
Obrazec po dogovoru posredujemo tudi na e-naslov.

Vse zahtevane obvezne in druge priloge so navedene v OBRAZCU pobude.

Pobudnik
Pobudo lahko poda lastnik nepremičnine ali po njegovem pooblastilu pooblaščenec. 

Stroški v postopku 
V kolikor bodo v postopku priprave prostorskega akta zahtevane strokovne podlage, ki bi se nanašale na posamezne individualne pobude, jih financira pobudnik. 

Pravna podlaga za obdelavo osebnih podatkov
56. člen Zakona o urejanju prostora (ZUreP-2), povezava https://www.uradni-list.si/glasilo-uradni-list-rs/vsebina/2017-01-2915.

Dodatne informacije lahko pridobite:
- osebno po telefonu ali
[bookmark: _Hlk89174801]- osebno na Občini Hrastnik po sistemu naročanja strank po predhodnem naročilu
na Oddelku za prostor, okolje in gospodarske javne službe Občine Hrastnik, pisarna št. 31 (Marija Sajovic, Stanka Štarkl, telefon 03 56 54 370).

Pomembno obvestilo
Zaradi preprečitve ponovnih izbruhov in širjenja okužb ter zmanjšanja števila težjih potekov nalezljive bolezni COVID-19 poslovanje občine začasno poteka po sistemu predhodnega naročanja strank (glej  Pomembne informacije za stranke Občine Hrastnik na https://www.hrastnik.si/Aktualno).

